Nokian pääkonttori pysyy Suomessa, vaikka Ranskan asema tutkimuksessa ja tuotekehityksessä on vahva.

Yhdistyvät verkkoyhtiöt Nokia ja ranskalais-amerikkalainen Alcatel-Lucent ovat vahvistaneet suunnitelmansa, joiden mukaan fuusioitunut yritys työllistää ja investoi Ranskassa.

Ranskaan sijoitetaan useita teknologiakeskuksia, ja Nokia lupaa varmistaa Alcatel-Lucentin nykyhankkeiden jatkuvuuden.

Nokian toimitusjohtaja Rajeev Suri tapasi tiistaina Ranskan talousministerin Emmanuel Macronin. Tapaamisesta ja sen jälkeen julkaistusta tiedotteesta uutisoi muun muassa ranskalaislehti Le Figaro. (siirryt toiseen palveluun)

Nokia perustaa sadan miljoonan euron rahaston. Se keskittyy Ranskassa eritoten esineiden internetiin, tietoturvaan ja innovatiivisiin ohjelmistoalustoihin.

Lisäksi suuri verkkoyhtiö aikoo palkata ainakin 300 vastavalmistunutta ranskalaista osaajaa ja kasvattaa tutkimus- ja tuotekehityspuolta 2 000 työntekijästä 2 500 työntekijään. Tämä taso säilytetään ainakin neljä vuotta fuusion jälkeen.

Nokian pääkonttori pysyy Suomessa yhdistymisen jälkeenkin. Sen on määrä tapahtua ensi vuoden alkupuoliskolla.